Kaliňák, Robert, podpredseda vlády a minister vnútra SR (2014-12-03):
Ďakujem pekne. Dovoľte, aby som sa iba veľmi stručne vyjadril k niekoľkým poznámkam. (Reakcia z pléna.) Asi päť, ja som volil pár poznámok. Ale to určite pán kolega Fecko bude dlhší. Čiže budem sa snažiť, pani poslankyňa. Čiže, veľmi jednoducho, bolo tu povedané mnoho čísel, ako som už predoslal v mojom poslednom vystúpení počas mimoriadnej schôdze, tak tento istý scenár, ktorý sa odohráva posledné dva dni, sa odohrával takto aj pred zhruba rokom, kde opozícia sa snažila rozpočtu vyčítať hlinené nohy, neboli tam žiadne reálne dáta, vymyslené príjmy, neudržateľný rast, neudržateľný rozpočet. Toto všetko sme pred rokom počúvali. Napriek tomu, a aj pred dvoma, samozrejme, napriek tomu rozpočet roku 2013 dopadol ešte lepšie, ako sme ho rozpočtovali. Za tým všetkým treba vidieť snahu ministerstva financií. To isté platí o roku 2014, kde to isté sa hovorilo o tomto rozpočte a dnes je jasné, že tento rozpočet bude úspešnejší, ako sa o ňom vlastne v sále diskutovalo. Dnes je tá diskusia komplikovaná a mrzí ma, že opozícia má o štátny rozpočet minimálny záujem a sú tu konkrétne traja kolegovia, a ja si myslím, že je hodné týchto hrdinov, ktorí za opozíciu tu sedia, vymenovať. Či už je to pán poslanec Kaník, pán poslanec Jurzyca a pán poslanec Mikloško. Všetkým trom naozaj ďakujem, že táto časť opozície... (reakcia spravodajkyne), a pán poslanec Fecko, prepáčte, vy už ste, vy už ste skoro u nás. Ja si myslím, že by sme im mali zatlieskať, lebo to sú jediní štyria poslanci, ktorí naozaj, reálne majú záujem o, z opozície, o tento rozpočet. Čo je dôležité, chcem tak isto predoslať, že ten rozpočet a jeho skladba má možnosť byť pri ňom dva roky práve kvôli tomu, že jeho súčasťou sú aj úspory, ktoré sa dotýkajú reformy ESO a ktoré prinášajú mnoho pozitívnych, častokrát aj negatívnych nálad. Posledné prepúšťanie, ktoré vlastne teraz máme ako v pláne urobiť, už vyvoláva mnoho aj negatívnych reakcií. Samozrejme, že sa nečudujem. Ale každá reforma tohto typu má určité bolesti a nejaké nepríjemnosti prináša na konci dňa, aby doniesla lepšie fungujúcu efektívnu verejnú správu. Som veľmi rád, že Európska únia ocenila dve veci, po prvé, našu reformu, ktorou sa snažíme robiť efektívnu verejnú správu, a v zmysle tých načrtnutých výsledkov, ktoré máme, a programu, ktorý chceme robiť do budúcna, nám pred piatimi dňami schválili operačný program Efektívna verejná správa, práve na základoch. To znamená, má to dôveru aj Európskej komisie, čo si myslím, že je veľmi slušným ocenením. Čo je rovnako tak veľmi dôležité povedať, je, že aj tento rozpočet má zjavne dôveru Európskej komisie, pretože ho zaradila medzi štyri najlepšie popri naozaj velikánoch finančnej stability, ako je Nemecko, Holandsko a Luxembursko, aj s tými všetkými ďalšími odporúčaniami, ktoré minister financií do tej správy pre Komisiu zapracoval, to znamená, aké ďalšie zmeny v parlamente očakáva tohto rozpočtu. To je dôležité, že všetky veci, ktoré aj dnes sú na stole v rámci pozmeňovacích návrhov, boli jasné aj v tej správe, ktorú Komisia hodnotila, a napriek tomu, čo tu častokrát vyčítate, otázky pozmeňovacích návrhov v rámci pléna, tak boli, samozrejme, zapracované aj v tejto správe, ktorú minister financií do Bruselu spolu s rozpočtom posielal. Myslím si, že je to veľmi dobrá vizitka zodpovedného hospodárenia. Ja si myslím, že nikto nespochybňuje čísla o úspechoch v boji s daňovými únikmi. Dneska naozaj môžeme hovoriť o z negatívnych mínus 500 mil. do plus 600 mil., čo je proste 1 mld. 100 mil. eur, ktoré rozhodne dnes môžu užívať občania Slovenskej republiky aj v sociálnych opatreniach, ktoré vláda Roberta Fica predstavila ako opatrenia na zlepšenie fungovania Slovenska. Čo ma napríklad veľmi potešilo, pretože táto téma tu tiež bola posledné dni, to bol boj proti korupcii, neviem, či ste mali už tú česť zoznámiť sa dnes s rebríčkom Transparency International aktuálnym, kde Slovensko poskočilo o sedem miest dopredu oproti roku 2013. A čo je úplne podstatné, keď to porovnávame s rokom 2011, tak sme poskočili o miest dvanásť, čo je vidno, že začali sme tvrdo na tom pracovať. A aj sa mi páčilo, že vlastne to hlavné, čo zabralo v tom zlepšení postavenia Slovenska vo vnímaní korupcie, v rámci celosvetového rebríčka za posledných, ak sa nemýlim, osem rokov je to aj najlepšie umiestnenie, je práve prijatie zákona o ochrane oznamovateľov korupcie, prísnejšia legislatíva na financovanie politických strán a kampaní. A tu chcem tiež v rámci tejto novej kultúry v parlamente, čo máme, poďakovať, lebo určite na tomto má zásluhu aj opozícia, pretože oba zákony, tak verejné obstarávanie, ako aj volebné zákony, aj whistleblowering zákon, je podiel a boli tam aj hlasy opozície za týmito zákonmi. Čiže môžeme povedať, že je to taká naša spoločná práca a spoločne sa z toho môžeme potešiť. Dobrý deň prajem, pán poslanec. Čiže to je dôležité. No a k tým samotným číslam som chcel ešte povedať, že mnohí sa tu pýtali nad ďalšími úsporami, kde vlastne tie úspory fungovali, kde sa vlastne odohrávali. Ja by som rád odpovedal teraz chvíľku za rezort vnútra a za rozpočet, ktorý my máme, ktorý naozaj pre mnohých je menej čitateľný, ale mnohí tí, ktorí sa v ňom vyznajú, tuto tá ekonomická, by som povedal v tejto chvíli, trojka vedia presne čítať v tých číslach a rovno tak vedia, že rozpočet ministerstva vnútra nenarástol z miliardy na dve miliardy kvôli tomu, že by boli väčšie výdavky na policajtov, ale preto, že vlastne sa určité presuny personálnych a iných zodpovedností presunuli a časť financovania školstva preteká vlastne rozpočtom ministerstva vnútra, konkrétne prakticky jedna polovička toho rozpočtu je určená ministerstvu školstva, lebo to sú peniaze, ktoré tečú na regionálne školstvo. Čo je ale dôležité, keď upriamim pozornosť na šesťstotridsiatky, ktoré očistíme od učiteľov, tak pri týchto bežných výdavkoch ostal zachovaný, ostala zachovaná tá výdavková, výdavková rovina, výdavková úroveň napriek tomu, že ministerstvo narástlo z 35-tisíc zamestnancov na 50-tisíc zamestnancov. Napriek tomu, že tak zásadne sme narástli a ja by som ten priamy počet označil v podstate hlavne o 5-tisíc úradníkov viacej, ako sme mali doteraz, výdavková rovina šesťstotridsiatok ostala rovnaká napriek tomu, že musíme zabezpečovať celú agendu aj pre nich. To sú práve tie skryté rezervy, ktoré sa mnohým chcú hľadať iba veľmi ťažko. Na samotných výdavkoch naozaj je zásadný pokles. Je to pokles, ktorý práve sme kvalifikovali na úrovni 70 mil. a je pravda, že z neho musíme odpočítať 25 mil., ktoré sa minuli na voľby, ale rovnako tak k nemu pripočítať práve treba túto skrytú úsporu, ktorú vlastne vidíte len vtedy, keď si to naozaj rozkryjete. Čiže tá úspora len za vnútro je na úrovni 70. Takisto tu hovoril pán poslanec Zajac o tom, že všeobecne kleslo, 3 300 zamestnancov menej, ale pri rozpočtových organizáciách je o 300 viacej. Ale to už si nepozrel, že ministerstvo práce a sociálnych vecí rastie, rastie na úroveň plus 900 ľudí práve k tým terénnym sociálnym službám, no a keď niekto rastie o 900 a v skutočnosti je nárast iba 300, znamená, že keď to odčítame veľmi jednoducho, že to v skutočnosti je o 600 ľudí menej, lebo táto aktivita bola zákonom dodaná dopredu. Čiže tá úspora je minimálne v tomto prípade čitateľná na úrovni mínus 600 ľudí. Čiže opätovne je to len povrchné zobratie čísla bez toho, aby sme to porovnávali s ďalšími oblasťami. Takisto povedal pán Zajac, a to mi už príde naozaj veľmi zábavné, že rastie program bezpečnosť o 86 miliónov. Ale keďže sme mu už vysvetľovali tisíckrát, že ESO je predovšetkým o zlučovaní a šetrení bežných výdavkov, ktoré sa ukázali priamo v našom rozpočte, pretože napriek tomu nárastu 35-tisíc a 50-tisíc zamestnancov si zachovávame rovnaké náklady na energie, na kancelárske potreby, na tieto všetky veci, tak tvrdí, že nám program bezpečnosti narástol o 86 mil., ale nevšimol si, že zároveň verejná správa poklesla o 65 mil., záchrana života, zdravia o 15 a o 6 mil. okresné úrady. To znamená presne tých 86 mil., ktoré v skutočnosti sa len presunuli z troch programov do jedného, aby sa to ľahšie hospodárilo a mohli sme viacej šetriť. Čiže to je, samozrejme, absurdné. Rovnako tak chcem podporiť pozmeňovací návrh, ktorý vyplynul z výboru pre obranu a bezpečnosť, ktorý hovorí o príspevku na zvýšenie výkonu služby predovšetkým v regiónoch s veľmi zvýšenou kriminalitou a takisto ten príspevok bude slúžiť aj na zvýšenie odolnosti Slovenskej republiky voči prírodným katastrofám. Je to práve o zvýšení výkonu služby všetkých našich bezpečnostných štruktúr na ministerstve vnútra. Čo je dôležité, že za posledný rok má Slovensko historicky najlepšie výsledky. Ja predpokladám, že na konci roku to budeme aj tak hodnotiť, lebo vo všetkých tých zásadných bodoch v otázke kriminality, to znamená v násilnej, majetkovej, ekonomickej a všetkých ďalších, kde naozaj celkovo ten pokles trestných činov je v tisícoch, ale čo je podstatné, že sú vysoké objasnenosti. Dlhodobo, a toto je na záver, čo chcem povedať, že aký má význam investovať peniaze aj do bezpečnosti. To sú nie samoúčelné vynaložené peniaze. Bratislava poskočila v rebríčku kvality života z hlavných miest v rámci svetových metropol na tuším 63. miesto. Všetky ukazovatele dotýkajúce sa sociálnych služieb, zdravotníctva, vzdelávania a tak ďalej boli zhruba niekde okolo týchto 60 miest. Jediný ukazovateľ, a to bezpečnosť, bol na mieste 21. medzi všetkými svetovými metropolami. Myslím si, že to je dobrý výsledok. Myslím, že je dobrý výsledok byť v prvej dvadsiatke najbezpečnejších svetových miest, a to má určite za následok aj to, že napríklad Krajské riaditeľstvo Policajného zboru v Bratislave dosiahlo tento rok mimoriadne výsledky. V rokoch 2002 až 2008, ´09 bolo bežné a bolo aj chápané, že v Bratislave objasnenosť bola medzi 20 až 25 %, pretože sem chodia, ako sa hovorí, páchať trestnú činnosť všetci. Najmenšia pozornosť obyvateľov, najľahšia dostupnosť priestoru, príležitosť robí zlodeja. Ale to, čo dosiahlo vedenie Krajského riaditeľstva v Bratislave tento rok, je naozaj výnimočné, pretože sa blížime k objasnenosti 40 %, čo historicky bolo v Bratislave ešte pred pádom, pred pádom komunizmu. Vtedy bola objasnenosť takýchto krádeží v Bratislave. Čiže dostali sme sa v tej bezpečnosti naozaj veľmi ďaleko aj v Bratislave, čo je veľmi zaujímavé, aj preto si myslím, že má význam zvýšenie výkonu práve v tých lokalitách Slovenska, ktoré majú problém či už s neprispôsobivými občanmi, alebo so zvýšenou kriminalitou. A za to a podporu tohto pozmeňovacieho návrhu chcem vám poďakovať. Všeobecne na konci sa chcem poďakovať ministerstvu financií za naozaj dobré výsledky, ktoré sa dotýkajú hospodárenia Slovenska, aj ťažko pracujú na zostavovaní rozpočtu, ale hlavne tie odozvy zo strany Európskej komisie a zahraničných štátov posúvajú Slovensko práve medzi stabilné, prosperujúce krajiny, ktoré môžu ísť príkladom mnohým ďalším. Veľmi pekne ďakujem. (Potlesk.)